**Randers d. 11/5 2022**

**Høringssvar vedr. puljen til praktisk medhjælp:**

Vi har læst skole- og uddannelsesudvalgets forslag om at forøge puljens budget til bevilling af praktisk medhjælp med 2,1 mio. kr. årligt og finansieret af det samlede budget til skoleområdet og dermed en reduktion af den samlede ressourcetildeling til skolerne. Randers Specialskoles skolebestyrelse har følgende bemærkninger:

Vi går ud fra, at vi Randers Specialskole på lige fod med kommunens øvrige folkeskoler kan ansøge kommunens centrale pulje om praktisk medhjælp til elever, der ligger indenfor de vedtagne følgende målgrupper:

* Elever med fysiske handicap
* Elever, der ikke er renlige
* Elever, der netop har fået konstateret diabetes
* Elever med nedsat syn/hørelse
* Elever med behov for hjælp til indtagelse af medicin eller mad

Vi går ligeledes ud fra, at Randers Specialskole kan ansøge om praktisk medhjælp til elever indenfor ovenstående målgrupper uanset elevernes takstindplacering på Randers Specialskole.

Vi gør dermed også opmærksom på, at praktisk medhjælp til elever på Randers Specialskole ikke efter vores opfattelse kan dækkes af elevernes takstindplacering – det ville i givet fald medføre en besparelse for Randers Specialskole, som på ingen måde vil være rimelig!

På ovenstående vilkår vil Randers Specialskoles skolebestyrelse synes, det er rimeligt at forøge puljens budget.

Venlig hilsen

skolebestyrelsen på Randers Specialskole